In nomine sancte et individue Trinitatis. Ego S[tephanus], abbas Sancte Marie Molismi, notum fieri volo quod G[uillelmus], comes illustris Nivernensium, accepit mutuo quicquid ecclesia nostra inter finagium de Lescheriis et Nentreio et Sanctas Virtutes in terra et nemore possidebat. Hanc terram et nemus possidebamus cum G[uillelmo] Grosso Brachio et Sancto Michaele Tornodori et aliis heredibus Poliaci. Hoc autem tam ego quam totus noster conventus in communi capitulo predicto comiti concessimus et laudavimus. Comes autem, ad donum ecclesie benigne respiciens, contulit nobis in mutuo et elemosina suum herbantum quod habebat in Truncheio et censum quem Brutinus et Ymgandus et Fornerius ibidem tenebant. Addidit etiam comes et concessit potestatem vindemiandi et vineis custodes ad libitum imponendi, dum quae vindemiae essent. Si aliquis de domo Molismi vel ex precepto abbatis ad opus vinearum veniret et sua bestia damnum vineis inferret, reddendo catallum abiret libera. Bestie vero venientium ad opus vinearum ibi pascentur. Dedit iterum nobis comes quicquid habebat Monasterello, Rinneio, Suriaco et in toto finagio ejus, preter servos seu liberos et preter ancillas vel liberas et preter talliam quam in his possidet. Concessit preterea nobis quicquid aliquo modo possemus ibidem acquirere. Hoc itaque totum, ut inscriptum est, laudavit nobis G[uillelmus], Nivernensium comes, Itta, uxor ejus, G[uillelmus], filius ejus. Predictum vero mutuum, quod idem comes a nobis accepit et Pontiniaci ecclesie donavit, tam ego quam universus noster conventus in communi capitulo monachis Pontiniaci libere et quiete in perpetuum possidendum concessimus atque laudavimus. Testes sunt: Laigulfus supprior, Petrus cantor, Hugo cellerarius, Gauterius camerarius, Auno sacrista totusque conventus ibi presens fuit; de monachis Pontiniaci: Rainardus et Petrus Rufus. Actum anno ab Incarnatione Domini Mº Cº Lº VIº, regnante Ludovico rege Francorum.